CELEX: 62019TN0055
Language: fi
Date: 2019-01-30 00:00:00
Title: asia T-55/19: Kanne 30.1.2019 — Cham Holding ja Bena Properties v. neuvosto

15.4.2019   
            
            
               FI
            
            
               Euroopan unionin virallinen lehti
            
            
               C 139/60
            
         
      Kanne 30.1.2019 — Cham Holding ja Bena Properties v. neuvosto
      (asia T-55/19)
      (2019/C 139/62)
      Oikeudenkäyntikieli: ranska
      
         Asianosaiset
      
      
         Kantajat: Cham Holding Co. SA (Damaskos, Syyria) ja Bena Properties Co. SA (Damaskos) (edustaja: asianajaja E. Ruchat)
      
         Vastaaja: Euroopan unionin neuvosto
      
         Vaatimukset
      
      Kantajat vaativat unionin yleistä tuomioistuinta
      
                  —
               
               
                  tutkimaan kantajien kanteen ja hyväksymään sen
               
            
                  —
               
               
                  tämän seurauksena velvoittamaan Euroopan unionin korvaamaan kantajien kärsimän vahingon sen määräisenä kuin unionin yleinen tuomioistuin katsoo kohtuulliseksi
               
            
                  —
               
               
                  toissijaisesti määrää asiantuntijan nimeämisestä kantajien kärsimän vahingon kokonaislaajuuden määrittämiseksi
               
            
                  —
               
               
                  velvoittaa Euroopan unionin neuvoston korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantajat vetoavat yhteen ensisijaiseen ja yhteen toissijaiseen kanneperusteeseen, jotka koskevat niiden kärsimää vahinkoa, josta Euroopan unionin neuvosto on niiden mukaan vastuussa.
      Ensisijaisen kanneperusteen mukaan riidanalaiset rajoittavat toimenpiteet, eli Syyriaan kohdistettavista rajoittavista toimenpiteistä annetun päätöksen 2013/255/YUTP muuttamisesta 28.5.2018 annettu neuvoston päätös (YUTP) 2018/778 ja sen myöhemmät täytäntöönpanotoimet, ovat lainvastaisia. Ensinnäkin niillä laiminlyödään SEUT 296 artiklassa ja Euroopan unionin perusoikeuskirjan 41 artiklassa vahvistettua perusteluvelvollisuutta ja toiseksi niillä loukataan kantajien omaisuuden ja maineen suojaa. Tämä loukkaaminen aiheutti niille välittömästi merkittävää aineetonta ja aineellista vahinkoa, joista ensimmäinen muodostui niiden maineen vaarantumisesta ja toinen sopimusten irtisanomisista sekä omaisuuden ja tulojen menetyksistä ja joista niillä oli oikeus saada korvaus.
      Toissijainen kanneperuste puolestaan perustuu Euroopan unionin ankaran vastuun järjestelmän olemassaoloon.